pena de mort - Trabajos de investigación - 351 Palabras\nPágina principal Ensayos pena de mort\nPáginas: 2 (351 palabras) Publicado: 5 de febrero de 2015\nPena de mort\nHi han diverses raons a favor de la pena de mort:\n1) Raó de Justícia: aquesta idea és sustenta per una banda, per fonamentacions religioses, la màxima expressió es troba en l'AnticTestament que diu "Vida per vida, ull per ull, dent per dent".\nAquestes teories es basen en la llibertat i igualtat naturals de tots els homes. Per tant, quan un home comet un delicte, s'ha deretribuir l'autor del delicte amb una pena equivalent al mal que ha ocasionat.\n2) Utilitat Social: es basen en la idea de crear certes contramotivaciones en els transgressors potencials. És a dir, dotenla pena d'un caràcter dissuasori i intimidatòria. Sens dubte, si l'individu és racional, i fa un balanç sobre els avantatges i desavantatges de cometre un crim, la pena de mort, evitaria que el crimtingués cap benefici.\n3) Exercici de la legítima defensa: aquesta argumentació es basa en la idea que el subjecte, víctima del delicte, no ha pogut exercir el seu dret a la Legítima defensa, i pertant, és la societat qui ha de portar-la a terme. La pena de mort, seria doncs, un assassinat en legítima defensa.\n4) Por a la fuga o la reincidència: aquest sentiment de pànic i por, comporta,donar suport a la pena de mort, ja que si el subjecte delinqüent aconseguís escapar del control penitenciari, podria cometre els mateixos delictes. De fet si el delinqüent pateix d'algun tipus depatologia. Això suposava, que no era possible la resocialització d'aquest delinqüent, i per tant, l'única política criminal viable era l'eliminació del subjecte.\n5) No hi ha risc de sentenciar a uninnocent: l'existència de garanties jurídiques, com ara les apel·lacions, la revisió obligatòria de la sentència de mort, etc ..., impedeix que només es condemni als culpables reals dels fets delictius. Noexisteix doncs, risc d'errors.\n6) Costos econòmics: Els partidaris de la pena de mort sostenen que la pena de mort és, en termes econòmics, més rendible, que les alternatives que es presenten a...\npel·lícula pena de mort\n... PENA DE MORT 1.- Investiga quins són els països que encara mantenen la pena de mort i quin nombre de persones cada any moren en execucions legals. Avui en dia la pena de mort encara està permesa a 91 països, però l’Amnistia Internacional assegura que en l’actualitat tant sols 21 països han dut a terme l’execució ens els darrers anys. Alguns d’aquestes són: (durant...\n... GUIA DE LA PEL·LÍCULA: LA PASSIÓ DE CRIST. Guia de preguntes: 1. Situa geogràficament el lloc real on es produeixen els fets. Descriu paisatges natural i humanitzat, actuals i antics. Està situat a Jerusalem. A la pel·lícula és veu un paisatge àrid, muntanyós i un clima sec. Aquest paisatge és l'antic. Actualment Jerusalem té un clima temperat encara que segueixen havent pluges limitades, també té un paisatge més verd i amb més conreus. 2. Explica els fonaments del...\n...La pena de mort 1.Què és la pena de mort? "Sanció penal que ordena la privació de la vida del delinqüent. Execució que té moltes variants, però en comú ha de matar a qui s'apliqui". Privació de la vida imposada pels tribunals de l'Estat. La pena consisteix a executar el condemnat. La pena de mort, és "la sanció jurídica capital, la més rigorosa de totes, consistent a treure la vida a un...\n...Pena de mort El racisme va constituir la justificació per implantar el sistema esclavista. La ciència considera que dins l'espècie humana no existeixen les races. De fet, el terme ”raça” és una creació humana que pretén justificar certes desigualtats en funció de les diferències físiques externes. Els membres d'un grup ètnic es veuen a si mateixos culturalment diferents d'altres grups de la societat, i són percebuts pels altres d'igual manera. Aquestes diferències...\nLa Pena De Mort Etica\n...LA PENA DE MORT Situació sobre la pena de mort al món: La pena de mort, pena capital o execució consisteix a provocar la mort a un condemnat per part de l'Estat, com a càstig per un delicte establert en la legislació; els delictes pels quals s'aplica aquesta sanció solen denominar-se «delictes capitals». Aquest delictes poden ser el asesinat, el espionatje, la traició, el...\npeli pena de mort, analisis ètic\n...breument l’argument de la pel·lícula triada. Aquest treball fa referència a la pel·lícula “pena de mort”,la qual està dirigida per el director Tim Robbins. És una pel·lícula de l’any 1995, protagonitzada per Susan Sarandon actriu que dóna vida a la germana Helen Prejean, i Sean Penn qui fa el paper de Matthew Poncelet, l’home condemnat a mort. Està ambientada als Estats Units, lloc on la pena de mort és legal a alguns...\nReinserció dels presos o pena de mort\n...Reinserció dels presos a la societat o pena de mort La presó en Espanya té com objectiu la reeducació i la rehabilitació dels criminals amb la intenció que en un futur estiguin de nou integrats a la societat. A diferència d’altres països que apliquen la pena de mort o cadena perpetua. Des del meu punt de vista crec que cap persona mereix la mort, ja que és una violació dels drets humans. Quan una persona incompleix les...\n...LA MORT: UNA AURORA FIXA TÈCNICA Títol: «La mort: una aurora» Autora: Elisabeth Kübler-RossTraducció: Joan BastéEdicions: Luciérnaga8a edició (octubre 2003)pàgines: 117 RESUM SOBRE EL LLIBRE Elisabeth Kübler-Ross fou una psiquiatre, nascuda a Suïssa, que desenvolupà bona part de la seva tasca professional centrada en la tanatologia als Estats Units. Per la seva professió, acompanyà molts pacients fins a les portes de la mort. Les seves...\norganizacion de un archivo\nEntrenamiento total e Interval Training


Silveira Ecovillage Garopaba Brasil - Ofertes d'hotels amb els MILLORS DESCOMPTES EN LÍNIA\nReserva Silveira Ecovillage\nRodovia GRP, 454, 80, Praia da Silveira, Garopaba City Center, Garopaba, Brasil, 88495-000\nSilveira Ecovillage valoracions\n( 109 comentaris)Veure el que han dit els hostes\nCaracterístiques que t'encantaran sobre Silveira Ecovillage\nHabitacions disponibles a Silveira Ecovillage\nHabitació Familiar amb Balcó (4 Adults) (Family Room with Balcony (4 Adults))\nMés informació sobre Silveira Ecovillage\nConvenientment situat a Garopaba, Silveira Ecovillage és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAprofiti's de la riquesa de serveis i avantatges d'aquest hotel de Garopaba. Per a la comoditat i comfort dels seus clients, l'hotel ofereix recepció 24 hores, magatzem d'equipatge, servei d'habitacions, instal·lacions per a reunions i banquets , habitació familiar.\nGaudiu de les comoditats d'alta gama com ara aire condicionat, servei de despertador, mini bar, balcó/terrassa, telèfon per tal de relaxar-vos després d'un cansat dia. L'hotel ofereix instal.lacions fantàstiques, incloses centre esportiu, sauna, piscina exterior, piscina coberta, massatge, per ajudar-vos a relaxar després d'un carregat dia a la ciutat. Sigui quin sigui el motiu del seu viatge, Silveira Ecovillage és una selecció idònia per a la vostra estada a Garopaba.


Ruta dels pantans d´en Llobet a Vidreres | RUTES PIRINEUS\nExcursió pels voltants de Vidreres que ens descobreix diferents punts emblemàtics del municipi, com el castell de Sant Iscle o els pantans d'en Llobet\nDepressió de la Selva >\nItinerari pels pantans d´en Llobet a Vidreres\nPavelló esportiu de Vidreres\nRuta circular de poc més de 9 km de longitud pels voltants de Vidreres que recorre zones agrícoles i també de bosc mediterrani i ens acosta als pantans d'en Llobet. És una excursió fàcil i apta per a tota la família, amb molt poc desnivell.\nVidreres, per la seva diversitat i singularitat, és un espai natural relativament aïllat que conserva la seva riquesa biològica. Pel fet d'estar ubicat entre carreteres, amb una gran afluència de vehicles, és potser un espai força desconegut, però també de gran bellesa.\nAmpliar mapa cartogràfic (1196 Kb)\nPoliesportiu de Vidreres\nCentre Hípic de Vidreres\nTrencall de l'esquerra\nPrimer pantà d'en Llobet\nTemps total efectiu (sense parades) : 2:15h en total. 1:00h des del punt d'inici fins al primer pantà d'en Llobet i 1:15h per tornar fins al punt d'inici de la ruta.\nObservacions : L'itinerari està senyalitzat amb marques de color verd.\nDes de la carretera C-35 agafem la sortida de Vidreres, continuem per la C-63 i, just després del primer semàfor de Vidreres, girem pel carrer de la dreta que ens porta fins a un aparcament de terra al costat del poliesportiu. Aquest és el punt d'inici de la ruta.\nSortint de Vidreres cap a Lloret trobem Can Vall-llosera i el seu búnquer, construït durant la Guerra Civil Espanyola. Estava situat al costat del camp d'aviació que es construí el 1937 en els terrenys que ocupava la casa de can Puig, avui enderrocada. Aquest camp d'aviació republicà fou bombardejat quatre vegades per l'aviació nacional el 1938, i a partir d'aquell any va deixar de ser operatiu.\nCoordenades GPS: 41.78051º 2.78533º\nCada any al mes de maig se celebra la Fira de Tractoristes de Vidreres, on es pot veure una exposició de productes típics i artesanals, espectacles i representacions relacionades amb el món del camp, demostracions d'oficis i exposicions de bestiar i eines antigues. Més info a www.tractoristes.com\nCoordenades GPS: 41.790220º 2.777604º\nLa ruta comença al poliesportiu de Vidreres (0:00h - 81m) on trobem un ampli aparcament i un plafó informatiu de les diferents rutes que podem fer al municipi. Des d'aquest punt ja podem veure les marques de seguiment -franja de pintura verda- que senyalitzen tot el recorregut.\nEl nucli antic de Vidreres sortint del poliesportiu.\nCreuem l'aparcament, girem a la dreta per creuar el Rec-clar i arribem a les últimes cases abans de sortir del nucli urbà. L'itinerari segueix per via pavimentada, entre camps de conreu (amb la vila al fons) i l'autovia C-35, que creuem per un pont. Arribem al Pla de Vidreres, una extensa zona agrícola amb diferents masos disseminats i amb un entramat de camins que els veïns utilitzen per a passejar.\nSortint de Vidreres.\nCamps de cereals a les rodalies de Vidreres.\nSeguim pel camí principal entre camps de conreu fins que girem a l'esquerra i agafem una pista de terra. El camí travessa un petit bosc i arriba a una cruïlla de camins, davant tenim el Centre Hípic de Vidreres (0:35h - 96m). En aquest punt continuem recte, deixant enrere a l'esquerra el camí per on tornarem després. Al cap de pocs metres arribem a una masia (Can Gener), nosaltres seguim pel sender de l'esquerra, que s'endinsa en un bosc d'alzines.\nCentre Hípic de Vidreres.\nEl castell de Sant Iscle des de Can Gener.\nDesprès d'uns metres trobem una banderola direccional que ens indica la pujada al castell de Sant Iscle (ruta senyalitzada amb marques de color lila). Nosaltres continuem pel camí principal fins que arribem a la següent cruïlla senyalitzada. En aquest punt agafem el trencall de l'esquerra (0:55h - 139m) i comencem a baixar suaument en direcció als pantans d'en Llobet. Aquests pantans foren construïts per la família Llobet a la riera del mateix nom per facilitar el rec dels camps de conreu.\nRestes del castell de Sant Iscle.\nSenyalització de vàries rutes sobre l'escorça d'un suro.\nEntre conreus i eucaliptus.\nEl bosc dels pantans d'en Llobet.\nCamps de conreu prop de Can Morell.\nBosc de ribera a la riera d'en Llobet.\nPantà d'en Llobet.\nCamí als pantans d'en Llobet.\nCamí entremig del bosc de suro.\nArribem al primer pantà o pantà de Baix d'en Llobet (1:00h - 119m), envoltat d'un bonic bosc de ribera. Cap a la dreta surt un camí que ens portaria fins al segon pantà o pantà del Mig (situat a uns 300m de distància) i al tercer pantà o pantà de Dalt (aproximadament a 1,2 km de distància).\nA la riba del pantà d'en Llobet.\nVegetació ripària a la riera d'en Llobet.\nPantà del Mig.\nVegetació de ribera al pantà d'en Llobet.\nDesprés de gaudir d'aquest bonic espai reprenem el nostre itinerari pel camí senyalitzat. Avancem per l'interior d'un bosquet i aviat arribem a la torre d'en Llobet (1:10h - 114m), una masia fortificada dels segles XV-XVI. L'itinerari es va acostant a Vidreres entre camps de conreu, creuant dues vegades el Rec-clar. Arribem a la cruïlla per on hem passat a l'anada i, des d'aquest punt, desfem el camí i arribem novament al poliesportiu de Vidreres (2:15h - 81m).\nLa riera d'en Llobet.\nPassejant pels voltants de Vidreres.\nSenyalització de la "Ruta dels Pantans d'en Llobet".\nMasia de Vidreres.\nCanyissar al rec Clar.\nEnllaç amb el camí d'anada.\nEsglésia parroquial de Santa Maria de Vidreres.\nMonument dedicat a la Fira dels Tractoristes.\nCarrers de Vidreres.\nPassejant per Vidreres.\nGaudir de l'entorn de Vidreres, amb camps agrícoles i boscos mediterranis.\nApropar-nos als pantans d'en Llobet, enmig del bosc.\nA Vidreres hi havia hagut un camp d'aviació republicà? Vidreres va ser un poble republicà fins al 2 de febrer de 1939 quan les tropes nacionals van entrar i es va implantar el franquisme fins a l'any 1975. Durant la Guerra Civil es va construir una pista d'aterratge a les afores de Vidreres.\nEl búnquer de Can Batllosera, ubicat davant de can Vall-llosera, a la carretera de Llagostera. Aquest búnquer era al costat del camp d'aviació republicà, que fou bombardejat quatre vegades per l'aviació nacional l'any 1938 i, a partir d'aquell any, va deixar de ser operatiu. Al bosc d'en Puig hi ha unes trinxeres també relacionades amb el camp d'aviació.\nDepressió de la Selva


el cafè de nit: EL SOMNI DE TÀRRACO\nAvui vull recomanar un llibre que he acabat de llegir gfa només un parell de dies i que m’ha agradat força.\nEs tracta de “El somni de Tàrraco” de Xulio Ricardo Trigo, una novel•la amb tots els components clàssics, assassinats, amors, traïcions, conspiracions, abusos i ànsies de poder, etc, que la fan especialment atractiva i engrescadora per al lector.\nPartint d’un fet històric, l’estada de l’emperador Octavi August a Tàrraco entre els anys 25 i 27 a.C., l’autor munta una trama amb una colla de personatges, uns reals i d’altres ficticis, tots ells, però, representatius de la societat romana de l’època. Es tracta d’una obra coral on cap dels personatges és el protagonista absolut, sinó que cadascun té el seu espai perfectament estructurat en la història.\nEl fil conductor de la novel•la el porta el metge Perthus, nascut a les muntanyes d’Ausa (Vic) que l’any 44 d.C. explica els fets que van succeir 60 anys enrere quan l’emperador Octavi governava l’imperi des de Tàrraco, on hi va anar per controlar in situ la lluita contra les tribus rebels del nord de la península ibèrica. A més, el clima mediterrani ajudava la malmesa salut de l’emperador\nOctavi, durant el temps que va ser a Tàrraco, també va dissenyar l’urbanisme d’una ciutat que aspirava ser una de les més grans de l’imperi. Tot i qué la figura de l'emperador apareix constantment, la seva persona gairebé no apareix en la trama. Si que ho fa, en canvi, i amb molt protagonisma, la seva esposa Lívia Drusil·la.\nAhir vaig tenir ocasió d’anar a la presentació de “El somni de Tàrraco” a La Casa del Llibre de Barcelona i això em va donar l’oportunitat de conèixer millor tant l’autor com tot el que es relaciona amb aquest llibre, fets, anècdotes i personatges. Per cert, el mateix autor va confessar l'especial fascinació que va sentir per algun dels personatges, com Lívia o Perthus, durant el periode d'elaboració de la novel·la.\nFinalment voldria dir, que com que l’anterior llibre de Xulio RicardoTrigo, “Els secrets de la reina”, m’havia agradat molt, en tenir notícia de la publicació de “El somni de Tàrraco”, no m’ho vaig pensar gens ni mica alhora de llegir-lo. A més, jo sóc un entusiasta de la història antiga i m’alegra comprovar que després d’un llibre com “Barcino”, de la Maria Carme Roca, que va tenir molt bona sortida, Edicions 62 aposta per una altra novel•la ambientada a la Catalunya romana.\nPublicat per josep a 21:07\nEtiquetes El somni de Tàrraco, llibres, X.R.Trigo\nGLÒRIA 20 de novembre de 2009, a les 22:01\nCom que jo visc a la Catalunya romana...acabaré llegint sino totes algunes de les novel·les de les quals tan bé parles.\nSempre em pregunto si els fets que surten a les novel·les històriques són tan reals com la mateixa història, matèria que em result molt dura. Si així fos, de vegades, em podria entrenir mentre aprenc.\nLa meva única novel·la històrica -no sé si mai te l'he dit- és Memorias de Adriano de la Marguerite Yourcenar i traduïda estupendament per Julio Cortázar. Si totes fossin com aquella...No et va agradar?\nFrancesc 21 de novembre de 2009, a les 0:45\nJust avui em mirava a l'escaparata de la llibreria 3 i 4 aquest llibre. Encara me l'acabaré llegint després d'haver llegit el magnífic post que li dediques. El llibre que referencia la Glòria, de la Marguerite Yourcenar el vaig llegir fa uns quants anys i recorde que em va encantar. Si no te l'has llegit, també te'l recomane.\nAssur 21 de novembre de 2009, a les 3:22\nEm fa mitja vergonya dir que no he llegit res de Xulio Ricardo Trigo, de qui en tinc molt bones referències, i ara la teva proposta m'ha agradat. El 30 començo vacances, així és que... Sí, m'ha fet gràcia, sí...\njosep 21 de novembre de 2009, a les 16:37\nJa se que no ets partidaria de les novel·les històriques. Jo de tota manera penso que això de "novel·la històrica" no és res més que una etiqueta per vendre, ja que totes les novel·les estan ambientades en algun periode o altra i sempre hi apareix alguna referència històrica o algun personatge per centrar-te en l'època en que es desenvolupa la trama. Es pot considerar novel·la històrica l'ombra del vent? o soldats de Salamina? o tantes d'altres?. Pel que fa a Memòries d'Adrià el vaig llegir fa molts anys i em va agradar, com també em van agradar força "L'enigma de Constantí el Gran" d'Albert Salvdó o el famòs "Jo Claudi" de Robert Graves.\nL'altra dia quan vaig anar a la presentació del llibre, es va parlar força del historial literari de X.R.Trigo, i aquest senyor va viure uns quants anys a València, on va col·laborar en "El Temps". Des de fa 5 anys viu a Tarragona i d'aquí ve la seva fascinació per l'antiga Tàrraco.\nEl senyor X.R.Trigo, com segur que deus saber, té una llarga trajectòria literaria, des de poesia fins a novel·les jovenils, i jo no el vaig descobrir fins que vaig llegir l'any passat la seva anterior novel·la "Els secrets de la reina", que tot sigui dit, em va encantar.\nmaia 21 de novembre de 2009, a les 17:43\nHola Josep, un altre cap a la llista de pendents! Gràcies per l'informació.\nAnònim 21 de novembre de 2009, a les 19:26\nBenvolgut Josep. En Primer lloc agrair-te la teva assistència a la presentació de "El somni de Tàrraco" i, com no, aquest comentari sincer i entusiasta.\nJo també escric des de la sinceritat, intento comptar amb el lector i llegir els comentaris teus i dels teus visitants és un plaer.\nEls diria que si finalment la llegeixen espero que els agradi.\nAnna 21 de novembre de 2009, a les 19:30\nAmics i amigues, jo ahir vaig tenir la sort de ser present a la presentació d'aquest llibre a Vic. Ja me l'havia llegit, els "Secrets de la Reina" em va agradar força i la poesia d'aquest autor descansa a la tauleta de nit.\nUs engresco a la lectura del "Somni de Tàrraco" No us decebrà!\nANNAFS 21 de novembre de 2009, a les 20:25\nA mi m' agrada molt llegir novel.la històrica, així que aquesta recomanació me l' anoto, que segur que m' agrada, i d' aquest autor no he llegit cap llibre.\njosep 22 de novembre de 2009, a les 0:08\nSi tens ocasió de llegir-lo ja veuràs com és tracta d'un llibre que retrata molt bé la societat de l'època i a més molt agradable de llegir.\nEm va agradar la presentació del llibre i les explicacions que vas donar sobre "El somni de Tàrraco". També em va semblar força original l'entrevista que et va fer el Vicenç Llorca i per descomptat em va satisfer molt el fet d'haver-te conegut en persona.\nA mi també em va agradar molt "Els secrets de la reina", però haig de dir que llegint "El somni de Tàrraco" també m'ho he passat molt bé, i amb una colla de personatges que es fan força entranyables.\nEm sembla que pels que ens agrada la novel·la històrica, tenim al davant un del autors que ens pot oferir hores de lectura amenes i engrescants.\nMargarida 22 de novembre de 2009, a les 19:18\nDoncs l'haurem de llegir!\nHe de reconèixer que d'aquest autor no he llegit res. Les novel·les històriques sempre tenen un plus, perquè se suposa que l'autor s'ha hagut de documentar i això és d'agrair.\nAnònim 22 de novembre de 2009, a les 20:12\nJosep, amb les teves interessants recomanacions la llista de llibres per demanar enguany als "reis" ja la tenim molt plena. Ja tenia apuntat "Els secrets de la reina" i ara anotaré també este. El que necessitem es temps per poder llegir tanta cosa com ens agradaria!!\njosep 23 de novembre de 2009, a les 0:12\nA mi ja em va agradar molt el seu darrer llibre ·Els secrets de la reina". Tens tota la raó, el treball de documentació és la base d'una bona novel·la i si és sobre fets històrics encara molt més.\nSi teniu ocasió de llegir qualsevol dels dos llibres, estic segur que us ho passareu d'allò més bé.\nGLÒRIA 24 de novembre de 2009, a les 13:40\nÉs cert que això de "novel·la històrica" respon més aviat a una etiqueta comercial però en el que no estic d'acord és en l'idea de que totes les novel·les són històriques pel fet d'estar ambientades en una època. És més les paraules "novel·la" i "històrica" no hauríen ni de poder anar juntes atès que per principi la novel·la ficciona. "Soldados de Salamina" és, com el mateix autor declara, un "relat real". Els fets varen succeir fa només quatre dies. Quan un autor, ben lliure de fer-ho, dòna veu a personatges històrics a part d'agosarat em sembla absolutament mancat de credibilitat.\nAquesta llarga entrada, apreciat Josep, només ha volgut ser un raonament sobre un adjectiu tan important com és "històric" que, a parer meu, exigeix el rigor de la ciència.\njosep 24 de novembre de 2009, a les 19:56\nEstic d'acord amb el que dius. Ara bé, per a mi és igual d'agosarat posar paraules en boca de Juli Cèsar, com posar-les en boca de Hitler, encara que hi hagi dos mil anys de diferència, ja que un investigador pot basar-se en fets, però no en las paraules que va dir un personatge en un moment determinat, a menys que fos en un discurs públic, i caldria veure en aquest cas, qui les ha transcrit per a la posterioritat. Estic d'acord en que les coses és poden fer amb rigor o barroerament. Crec com tu, que hi ha escriptors amb un gran treball de recerca i d'investigació i com en totes les coses, n'hi ha que s'aprofiten del boom de vendes d'un determinat producte. Basicament crec que estem bastant d'acord en els plantejaments.


La Pal Skimo Femení i Autea destinaran els beneficis al programa Joves en inclusió | BonDia Diari digital d'Andorra.\nPresentació de la cursa solidària de Pal.\nDl., 25/02/2019 - 19:47\nLa Pal Skimo Femení i Autea destinaran els beneficis al programa Joves en inclusió\nAgències / Foto: C. G.\nLa tercera edició de la cursa solidària Pal Skimo Femení tindrà lloc el proper diumenge 10 de març i tornarà a destinar els seus beneficis a l'Associació d'Afectats d'Autisme d'Andorra (Autea). Si l'any passat els 2.100 euros aconseguits es van destinar a l'organització de la segona Jornada Autea, en aquesta edició el que s'aconsegueixi amb les inscripcions de les corredores anirà al programa Joves en inclusió, dedicat a nois i noies entre 16 i 25 anys amb trastorn de l'espectre autista. Concretament, ha informat la presidenta d'Autea Inés Martí, els diners serviran per posar aire condicionat a les instal·lacions que acullen aquests joves i als professionals que els atenen.\nMartí ha explicat que el programa, en marxa des d'aquest setembre, compta amb quatre joves. Properament se n'incorporarà un altre i ja de cara al curs vinent un sisè. De moment no hi ha capacitat, pel que fa a les instal·lacions i nombre de professionals, per créixer més, ha exposat.\nRosa Muñoz, mare d'un dels usuaris del programa, ha destacat la seva importància perquè prepara aquests joves per afrontar el dia a dia i els ajuda a "adaptar-se a la societat". A la vegada, també ensenya a les famílies "la manera com hem d'ajudar-los a comunicar, a funcionar en una societat que els és una mica extranya".\nPel que fa a la cursa, sortirà del Pla de la Caubella de l'estació de Pal i té dues modalitats: esquí de muntanya (4 km i 432 metres de desnivell), i raquetes (3,4 km i 179 metres de desnivell), ha informat Jennifer Ferrer, directora de màrqueting de Vallnord-Pal Arinsal. És una competició on només hi poden participar les dones (està contextualitzada en el Dia de la dona, el 8 de març), tot i que els homes estan també convidats a fer-la sense puntuar. La diretora de màrqueting de Gala, Rosa Vergés, ha anunciat que hi haurà premis per a les tres classificades de cada modalitat, així com per als dos millors equips.\nL'any passat la Pal Skimo Femení va comptar amb 137 inscripcions però es confia superar la xifra ja que llavors la meteorologia no va acompanyar.\nPal Skimo Femení\nJoves en inclusió\nPregunta del PS sobre l’ajut donat a Joves en Inclusió


Revisió del 00:35, 29 ago 2012\nRevisió del 19:10, 26 set 2011 (modifica)\nOvidi (discussió | contribucions)\nRevisió del 00:35, 29 ago 2012 (modifica) (desfés)\nVa morir aquí l'any següent ([]) i el va succeir la seva vídua [[Begam Samru]], que va continuar mantenint activa la força militar. Begum Sumru era filla il·legitima d'un musulmà d'ascendència àrab, i s'havia aparellat amb Reinhardt abans d'esdevenir la seva esposa. Va agafar la direcció de l'estat i la direcció de les tropes formades per 5 batallons de sipais i 300 oficials europeus incloent artillers, a més de 50 canons i un cos irregular de cavalleria. El [] va ser batejada com a catòlica amb el nom de Joana. El [] va ajudar a l'emperador mogol en la batalla de [[Gokalgarh]] on amb una carrega de les forces de Sardhana dirigides per la begum i per l'aventurer irlandès [[George Thomas]], va decidir el resultat del combat.\nObtingut de «https://ca.wikipedia.org/wiki/Especial:MobileDiff/10026410»


Club de Futbol Bellvís: d’octubre 2009\nImatges del partit de Festa Major: 25-10-09\nEspero que us agradin! I per cert, aneu escalfant motors de cara al partit de dissabte!\nJordi, gràcies com sempre per facilitar-nos aquest magnífic material!\nPublicat per jm a 12:51 Cap comentari:\nVictòria de Festa Major: Bellvís 2 - 1 EFAC "B"\nEn motiu de la Festa Major, el Club de Futbol Bellvís ha aconseguit una merescuda però treballada victòria davant l'EFAC d'Almacelles.\nTot i els diversos elements que jugaven clarament en contra dels locals, clarament afectats pels dies de marxa i descontrol que s'han viscut a la vila, el Bellvís ha plantejat un partit força seriós, i ha aconseguit dur el control del match durant la major part de l'encontre.\nDurant el primer període, el Bellvís ha portat el pes del partit, i ha disposat d'alguna bona ocasió per avançar-se, però el que són les coses del futbol, l'EFAC ha estat el primer a inaugurar el marcador, establint el 0-1 amb un xut molt llunyà que ha fet un estrany davant Jesús i en el qual el porter bellvisenc no ha pogut fer res.\nTot i així, i a diferència d'altres ocasions, el Bellvís no ha patit massa nervis ni s'ha posat pressió pel resultat en contra, i poc a poc, ha anat incrementant el seu setge sobre la porteria rival.\nFinalment, Civit, ha marcat el gol de l'empat quan mancava poc per la fi del primer temps. Olivié ha rebut una pilota per la banda dreta i ha centrat de manera magistral cap a Juanca, que al primer toc, ha donat el gol fet a Civit que amb una potent rematada allotjava la pilota al fons de la xarxa.\nAmb el marcador en empat de nou, els locals han gaudit dels seus millors minuts, però no han aconseguit ampliar el marcador.\nEl Bellvís ha sortit molt concentrat al segon temps, i ha arribat amb opcions força clares. Fruit del seu domini, Marià de cap, establia el 2-1 per als locals, que feia embojir el municipal Joan Solé que avui presentava el millor aspecte de la temporada.\nUn cop capgirat el marcador, excessiva relaxació local que ha permés a l'EFAC avançar línies i jugar força més còmode. El Bellvís ha donat entrada a diversos jugadors per intentar contenir el partit i les escomeses visitants i finalment, ha tingut èxit.\nSense fer un gran futbol, els locals no han patit en excès per tirar el partit endavant i s'ha arribat a la fi del temps amb el marcador a favor i els tres punts s'han quedat a casa.\nAixí doncs, tarda completa al municipal, que s'ha acabat amb la ja tradicional entrega de trofeus als capitans dels dos equips.\nLa propera jornada, el Bellvís visita el rival més temible del grup, la UE LLeida "B" que compta els seus partits per victòries i que sens dubte, serà el rival a batre.\nPublicat per jm a 15:00 1 comentari:\nSí, ja sé que encara no he fet la crònica del dia de l'Alguaire, però ja sabeu que estem en festes... i aquesta setmana no hi ha hagut temps per a tot! :D\nAixò sí, el fet d'arribar a les 4000 visites al blog crec que és mereix una nova entrada!\nAdelante! I al tanto avui a la nit, que demà hi ha partit... ;)\nPublicat per jm a 11:46 Cap comentari:\nSofrint però guanyant: Bellvís 4 - 2 Alguaire\nBen aviat tota la informació! Amunt Bellvís!\nPublicat per jm a 15:45 Cap comentari:\nDerrota per aprendre: Juncosa 4 - 2 Bellvís\nEl Club de Futbol Bellvís va encaixar un sever correctiu en la primera derrota de la temporada, amb un clar marcador de 4-2 favorable al Juncosa de les Garrigues.\nL'equip Bellvisenc no va saber controlar el partit quan ho tenia tot a favor per emportar-se els tres punts, i va pagar la seva poca ambició i el seu nerviosisme, amb una derrota contundent.\nEl match no podia començar millor per als homes d'Àngel, que van sortir concentrats al camp i en només deu minuts van marcar els dos primers gols. Civit va ser l'artífex de les dues dianes que deixaven el marcador amb un bon resultat de 0-2 per als visitants. Semblava que el partit havia de ser força plàcid, però res més lluny de la realitat.\nEn la seva primera aproximació, un servei de falta des del mig del camp, el Juncosa va aconseguir el seu primer gol. Els jugadors del Bellvís, en cap moment van ser capaços d'asserenar-se i aconseguir la tranquilitat necessària per afrontar el partit amb garanties, i això els va condemnar.\nMassa nervis, protestes a l'àrbitre i alguna jugada absurda, van acabar per treure l'equip del partit. Carlos va ser expulsat quan encara no es portava mitja hora de partit en veure la segona groga per una entrada innecessària.\nI quan ja s'enfilava la mitja part, el Juncosa va aconseguir l'empat. En una llençament des de la banda, van aconseguir ficar la pilota dins la porteria de Marià després d'aprofitar la passivitat de la defensa del Bellvís.\nAmb el marcador en taules, els dos equips van retirar-se cap als vestidors.\nDurant el segon periode, el Bellvís va sortir una mica més "enxufat" tot i jugar amb inferioritat, i a pilota parada, va portar força inquietud a l'àrea rival. Tot i així, el partit continuava sent trabat i ni uns ni altres portaven el pes de l'encontre.\nUna vegada més, va ser el Juncosa qui va fer una millor lectura de les circumstàncies, i en un còrner, provocat en una de les incontables jugades de pilota llarga dels locals, van marcar el 3-2 que culminava la remontada.\nEl Bellvís, sense moral i sense rumb, no va ser capaç en cap moment d'aixecar la situació, i encara va encaixar un quart gol quan faltaven pocs instants per acabar el partit. Va ser de nou en una centrada des de la banda, cosa que confirma el nefast encert de la defensa Bellvisenca durant tot el partit.\nDerrota dura, i derrota que ha de fer reflexionar l'equip i cadascún dels jugadors de cara als aspectes a millorar a nivell grupal i individual.\nEl próxim compromís és el diumenge vinent, al municipal, davant l'Alguaire, equip amb necessitat de victòries que sens dubte vindrà a Bellvís amb la intenció de treure quelcom positiu.\nPublicat per jm a 9:07 4 comentaris:\nDemà divendres, entrenament i sopar.\nDes del blog del Club de Futbol Bellvís, es recorda als membres de la junta, cos tècnic i tots els components de la plantilla que demà l'entrenament s'iniciarà puntual a les 20:30, ja que a continuació, ens desplaçarem al Bar Rulla de Bellvís per fer el primer sopar de la temporada 09/10.\nNo us preocupeu, ni porteu panderetes ni harmòniques, que l'animació va tota a càrrec d'una persona molt especial... ;).\nSigueu puntuals! Visca el Bellvís!\nPublicat per jm a 14:46 2 comentaris:\nEstrena al municipal: Bellvís 3 - 1 Les\nDe nou bon partit del Bellvís en la seva estrena a la lliga a casa davant d'un rival vingut de la Val d'Aran, la A.F. Les. El Club de Futbol Bellvís va plantejar el match sabedor que era imprescindible guanyar per consolidar-se a les posicions capdavanteres.\nAixí doncs, l'esquadra d'Àngel va mostrar-se d'allò més concentrada durant tot el partit i podem assegurar, que fins i tot els jugadors de la banqueta (7 en total!) van viure el partit amb la mateixa intensitat que els titulars.\nL'encontre va tenir diverses fases de joc. El Bellvís va sortir un pèl més fort que el Les, i fruit d'això va obtenir un cert domini, tot i que sense concretar el perill. A partir del primer quart d'hora, els Aranesos van dominar els blaugrana, i el migcampisme va ser la tònica dominant.\nTot i així, a falta d'un quart d'hora per acabar la primera part, els locals van espolsar-se el domini visitant i van estirar les línies. Civit i Ruben van tenir un parell d'ocasions molt clares per avançar el Bellvís, però va ser finalment Felip, qui després d'una jugada d'estratègia, allotjava la pilota dins la xarxa visitant i treia així els nervis del Bellvís, que esperava amb ànsia el primer.\nCivit, va firmar amb una impressionant empalada des de la frontal de l'àrea el 2-0 que deixava el partit molt favorable al Bellvís, just quan el conòmetre fregava el minut 45 de la primera.\nLògica alegria dels Bellvisencs, que enfilaven el camí dels vestidors sabedors que la victòria no és podia escapar.\nA la segona part, força domini del Bellvís, que tot i així, haurà de millorar en el referent a remat a porta, ja que són excessives les ocasions que l'equip ha de crear per marcar un gol.\nEl Les, va marcar un gran gol una una jugada de tiralínies. Una gran centrada des de la banda esquerra, era rematada des de l'interior de la petita per un davanter visitant, ocasió que establia el 2-1 en l'electrònic i que donava emoció al partit i nervis als locals.\nTot i així, el gol visitant no va ser suficient i el Bellvís va continuar disposant de més ocasions per a marcar. Finalment, va ser de nou Civit, bigolejador ahir, qui amb una bona jugada va marcar el 3-1 que ja seria definitiu.\nAixí doncs, 6 punts per als Bellvisencs que segueixen a la part més alta de la taula.\nDiumenge vinent, difícil partit al camp del Juncosa, un rival que de ben segur, no tindrà res a veure al de la pretemporada.\nPublicat per jm a 10:03 3 comentaris:


Cas omís de molts propietaris a la prohibició d’entrar gossos al Turó Parc | betevé\nCas omís de molts propietaris a la prohibició d’entrar gossos al Turó Parc\nL'estrena de la nova àrea destinada a aquests animals als Jardins de Piscines i Esports activa el veto a l'espai verd veí\nMarta Casals Torres | dimecres, 4 d'abril del 2018, a les 13.44\nEl Turó Parc és un dels 12 parcs històrics que té la ciutat, als quals està prohibit que puguin accedir els animals per protegir els elements d’aquests espais. L’única excepció era, precisament, el Turó Parc. Per això, ara l’Ajuntament ha posat en marxa aquesta mesura, amb l’objectiu de protegir tota la nova vegetació que s’hi ha plantat, que necessita un temps per consolidar-se i créixer. Aquest és un “jardí històric de Barcelona” que té una gran riquesa paisatgística i un valor artístic que està en procés de remodelació. Des del govern municipal es vol “reforçar el caràcter verd del parc” i recuperar el paisatge d’arbrat que té aquest espai. Les obres que s’estan fent al parc s’acabaran al maig. Serviran per millorar la impermeabilització del llac, se’n canviarà el sistema de reg, el mobiliari urbà i la zona de jocs infantils. La inversió prevista és de 806.000 euros.\nDe moment no es multarà els propietaris\nDurant les primeres hores en què està vigent la normativa és constant el degoteig de propietaris amb gossos que accedeixen al parc. N’hi ha que no coneixen la prohibició, però també n’hi ha d’altres que hi entren sabent que no ho poden fer. Els detractors d’aquesta normativa afirmen que la majoria dels propietaris fan cas de les lleis que fan referència als cans i no calia haver arribat més lluny prohibint-los-hi l’accés. “La majoria dels propietaris de gossos som cívics. Per un 5 % hem de pagar tots”, ha dit Marta Diumanjó, de l’associació Turó Can. També s’hi ha pronunciat Roman Camps, de l’Associació de Veïns Turó Park, qui s’ha mostrat escèptic amb la prohibició perquè creu que els usuaris no en faran cas, com ja ha passat amb altres normatives. “Els gossos sense lligar estan prohibits des de sempre. Hi ha un cartell a l’entrada del parc. Es fan regulacions i ningú no en fa cas. Ningú no les fa complir”.\nSegons el consistori, el parc s’ha deteriorat en els últims anys, en part per la presència “nombrosa” de gossos. Amb la nova mesura de protecció se’n vol recuperar l’ús per als veïns. Com que la normativa s’acaba d’incorporar, el consistori serà permissiu i no multarà els propietaris que visitin el parc amb les seves mascotes. Ara bé, només serà durant un temps determinat, mentre s’acostumin a la nova realitat. Més endavant sí que hi haurà sancions per als infractors. Perquè la mesura no els agafi per sorpresa i hi hagi un temps d’adaptació, l’Ajuntament ha iniciat una campanya amb informadors al parc que els resoldran tots els dubtes.\nUn espai alternatiu per als gossos\nPer satisfer als propietaris de gossos s’ha estrenat una nova àrea destinada als cans als Jardins de Piscines i Esports. Està situada al xamfrà dels carrers de Ganduxer i Bori i Fontestà. Es tracta d’una zona d’esbarjo per a gossos de 1.100 m2 amb jocs d’agilitat, abeuradors per als animals i una zona de descans per als propietaris. S’espera que aquesta àrea pugui suplir la prohibició al Turó Parc. Alguns dels usuaris d’aquest espai han criticat que és massa petit perquè els animals puguin córrer. També han denunciat que la nova àrea és insuficient per absorbir tots els gossos que hi ha al barri. Aquí també s’ha posat en marxa una campanya de comunicació amb informadors que explicaran als veïns l’estrena d’aquesta nova àrea i el veto dels gossos al Turó Parc.\nObre portes la nova àrea de gossos dels Jardins de Piscines i Esports\nPossible llevantada per al cap de setmana\nDetinguts els autors de nou robatoris violents en benzineres\nCiutat Vella doblarà els urinaris públics\nTerrícoles: Màrius Serra, escriptor i enigmista\nEls CDR critiquen que se’ls vulgui criminalitzar associant-los a la violència\nLa fiscalia alemanya demana tirar endavant l’extradició de Puigdemont


La gastronomia de Cocentaina i la Fira de Tots Sants estaran presents a FITUR 2019 | ARA Multimèdia\nStand de Costa Blanca de l'edició 2018 a FITUR / AM\nEls atractius contestans es podran veure el 23 de gener.\nCocentaina torna a FITUR en l'edició de 2019, el major aparador turístic del territori espanyol que té lloc a Madrid entre el 23 i el 27 de gener. La capital d'El Comtat porta a FITUR part de la seua gastronomia i el reconeixement de la Fira de Tots Sants com a Bé d'Interés Cultural (BIC).\nEl primer dia que FITUR obri les seues portes, el Patronat Costa Blanca serà protagonista. També ho serà l'interior de la província d'Alacant i, per descomptat, Cocentaina. En aquesta gran fira turística es presentarà la Fira de Fires. La Regidoria de Turisme de l'Ajuntament de Cocentaina mostrarà a tothom que la Fira de Tots Sants ja compta amb la distinció de BIC. A més presentarà algunes novetats de la propera edició i les impressionants xifres de 2018.\nAquesta presentació tindrà lloc en el video-wall del Patronat Costa Blanca el dimecres 23 de gener a les 14 h. Altre dels atractius que Cocentaina mostrarà a FITUR serà la seua gastronomia. El restaurant 'Nou Raspa' oferirà un show-cooking amb propostes locals, segons ha confirmat l'Oficina de Turisme a ARAMULTIMÈDIA. El show-cooking està programat per a les 12:30 h. del dimecres 23 de gener. A banda d'aquesta promoció, hi haurà fullets de tot el potencial turístic de Cocentaina en l'stand de Costa Blanca.\nCal destacar que Cocentaina no és la primera vegada que acudeix a FITUR. L'any passat, la Filà Bequeteros ja va desfilar pels carrers de Madrid dins de la desfilada de Costa Blanca representant als Moros i Cristians. Aquest mitjà de comunicació estarà present a FITUR per apropar l'actualitat de les nostres comarques.\nAl certamen madrileny assistiran l'alcaldessa, Mireia Estepa; la regidora de Fira, Mariona Carbonell; i el regidor de Turisme, Toni Hernández.\nCocentaina també estarà molt present al llibre 'Destinos Gastronómicos de la Provincia d'Alicante'. Kiko Moya, xef del Restaurant L'Escaleta, ha escrit el pròleg d'aquesta publicació. Aquest llibre es presentarà el dimecres 23 de gener a les 11 h. a l'escenari principal de l'stand de la Comunitat Valenciana a FITUR amb representants de la Generalitat, Diputació, i els 17 alcaldes de municipis seleccionats. La publicació es distribuirà a Madrid Fusión i des del 2 de febrer a totes les oficines de turisme de la província d'Alacant.\nARAMULTIMÈDIA, mitjà de comunicació de les nostres comarques líder en impacte a Twitter durant FITUR 2018


October | 2016 | October 2016 – Associació Beraca\nFes la teva caixeta!\nJa estem en plena campanya d’Operació nen del Nadal!\nParticulars, escoles, organitzacions,… molts són els que s’estan sumant a aquesta iniciativa! Es tracta de fer capses de regals per a nens que mai en reben fent-los així arribar amor, alegria i il.lusió! Si vols col·laborar contacta amb nosaltres i t’explicarem com funciona! Tot el mes de novembre recollirem les caixes!\nParticipa! Un senzill regal pot canviar la vida a un nen o nena!\nPosted in Noticies\tLeave a comment\nAvui hem repartit aliments a Castellgalí, Castellbell i Marganell i demà a Navàs!\nPrepara la teva caixa!!! La operació nen del nadal està ben en marxa!! Comença a comprar els teus regalets per a nens que no en tenen, i aviat et donarem data i punt de recollida!! Som-hi!\nHaití ja està en marxa\nAvui, els voluntaris de Gain han partit ja cap a Haití! Estem molt contents de poder aportar a aquest projecte! Estaran dues setmanes repartint lots de primera necessitat i alhora arreglant una potabilitzadora d’una llar infantil per tal que els arribi l’aigua correctament!\nPodeu seguir fent arribar els vostres donatius al nostre compte i els farem arribar íntegrament a Haití!\nNova proposta Haití\nEl pas de l’Huracà Matthew és el pitjor desastre natural que ha patit Haití des del terratrèmol del 2010 en què van morir 200.000 persones. Algunes fonts parlen ja de més de 2.500 víctimes mortals i més de 60.000 desplaçats.\nLa situació a més, facilita la transmissió d’enfermetats greus i en varis punts del país ja resorgeixen brots de còlera, i hi ha desenes de persones hospitalitzades.\nDes de Gain, l’Associació que us comentavem l’altre dia pel projecte de l’aigua, també repartiran paquets d’ajuda bàsica per les famílies més afectades de la ciutat de Léogâne, que és on ells treballen.\nLa setmana vinent viatjaran cap allà i volen aportar el màxim de paquets de primera necessitat. Cada pack inclou aigua potable, arròs, oli, peix, pasta, detergent, sabó, paper de WC i llumins.\nSi vols col·laborar, cada pack té un cost de 12 euros. Fes el teu donatiu a través del compte de l’Associació, indicant el concepte: Haití.\nEl compte és: 2100 0381 1102 0015 5873. Tots els donatius s’enviaran íntegrament a l’ajuda directa a Haití!\nMés informació: http://gain.org.es/emergencia-en-haiti-nuestra-respuesta/\nEstem molt contents de poder explicar-vos un nou projecte internacional amb el qual col·laborem!!!\nEs tracta d’un projecte a Haití! Col·laborarem amb l’Associació Gain Espanya que treballa amb una casa d’acollida per nens allà, i en concret recolzarem un projecte per tal que una depuradora d’aigües que tenen a la casa, treballi el màxim de bé!\nUs anirem explicant perquè el viatge dels voluntaris és d’aquí un parell de setmanes! però estem contents de poder invertir, a altres països igual que també ho fem a casa nostra! #projecteHaití\nPer més informació: http://gain.org.es/tag/agua/ o contacteu amb nosaltres!\nAquesta setmana tornem a repartir aliments! Dijous a Castellgalí, Castellbell i Marganell i divendres a Navàs! #aliments #seguim#bonasetmana\n© 2022 Associació Beraca


Ràdio Sió Agramunt 107.9 FM | "Obertes les inscripcions prèvies pel 'Sent Viladot' amb Meritxell Gené"\nInici / Notícies / Obertes les inscripcions prèvies pel 'Sent Viladot' amb Meritxell Gené\nLa cantautora lleidatana Meritxell Gené, amb l'acompanyament de Txabi Ábrego, oferirà, el proper divendres, 17 de juliol, un concert a la Masia Isidori dins l'espai natural de la Serra de Bellmunt- Almenara a partir de les 21.00 h.\nEl concert és gratuït però es farà un tast de productes locals, organitzat per l'Ajuntament d'Agramunt que tindrà un cost de 5 euros per persona. Tot i que es tracta d'una activitat gratuïta es requereix fer una inscripció prèvia a l'activitat per garantir les mesures de seguretat i tenir un control de l'aforament.\nLes inscripcions es poden a través del web www.agramunt.cat/estiu2020 des d'on també es pot fer la reserva pel tast de productes. El pagament i la recollida dels tiquets s'ha de fer a les oficines de l'Ajuntament.


Dos morts i diversos ferits per un atemptat suïcida contra un comboi dels EUA a Peshawar\nReaccions a la mort de Bin Laden\nPeshawar i la seva província són les mes castigades pels atemptats talibans. La setmana passada, 90 persones van morir en una acadèmia de guàrdies fronterers\nEFE Peshawar 20/05/2011 13:24\nDues persones han mort i una desena han resultat ferides per una explosió causada per un atac terrorista suïcida contra un comboi consular nord-americà a la ciutat de Peshawar, a l'oest del Pakistan.\nEls detalls i les conseqüències del succés varien segons la versió, informa l'agència Efe. La policia pakistanesa afirma que ha sigut un cotxe bomba conduït per un suïcida que ha esclatat a prop del comboi i ha matat dues persones que es trobaven a prop del lloc dels fets. El portaveu de l'ambaixada dels Estats Units a Islamabad, Alberto Rodríguez, en canvi, ha explicat que el comboi estava format per dos cotxes blindats del consulat, i que el suïcida anava en moto i no en cotxe.\n"Un dels vehicles ha quedat bastant danyat. No hi ha hagut morts, ni ferits greus nord-americans. Només dues persones amb ferides lleus", treballadors del consulat, ha detallat Rodríguez.\nPeshawar és la capital de la província de Khyber-Pakhtunkhwa, on els talibans tenen una gran presència i on s'han produït els atemptats més devastadors per als civils i les forces de seguretat pakistaneses aquest any.\nL'últim d'aquests atemptats es va produir fa una setmana i va acabar amb la vida de 90 persones d'una acadèmia de guàrdies de frontera, un atac que segons els talibans es va produir per venjar la mort d'Ossama bin Laden a principis de mes a mans dels EUA, a Abbottabad.


BASES DEL PROCÉS SELECTIU PER A LA CONSTITUCIÓ D’UNA BORSA DE TREBALL DE PEÓ DE L’AJUNTAMENT DE LA VILELLA ALTA | Ajuntament de laVilella Alta\nAjuntament de laVilella Alta\nENLLAÇ PER LA TRAMITACIÓ INDIVIDUAL D’AUTORITZACIONS DELS VEÏNS QUE ELS HI QUEDI PER CREMAR RESTES PROCEDENTS DE LA PODA ( FINS AL DIA 14 DE JUNY, DE DILLUNS A DISSABTE DE 6 DEL MATI A 12 MIGDIA)\nSol·licitud d'autorització de crema de...\nDESESCALADA CONSULTORIS LOCALS\nRESTABLIMENT DEL SERVEI PRESENCIAL D'ATENCIÓ CIUTADANA\nL'ajuntament de la Vilella Alta comunica que a...\nBASES DEL PROCÉS SELECTIU PER A LA CONSTITUCIÓ D’UNA BORSA DE TREBALL DE PEÓ DE L’AJUNTAMENT DE LA VILELLA ALTA\nBASES DEL PROCÉS SELECTIU PER A LA CONSTITUCIÓ D’UNA BORSA DE TREBALL DE PEÓ DE L’AJUNTAMENT DE LA VILELLA ALTA. – CONCURS DE VALORACIÓ DE MÈRITS\nL’objecte d’aquestes bases és constituir una borsa de treball de personal laboral temporal a temps parcial, denominació “Peó de serveis”, grup AP (equivalent al grup professional AP de personal funcionari), per cobrir vacants, substitucions i qualsevol altre tipus de contingència temporal d’aquest grup professional de personal laboral, relacionat amb el número 2 de la plantilla de pesronal laboral, que es doni a l’Ajuntament de Vilella Alta.\nEl personal que formarà part d’aquesta borsa serà seleccionat mitjançant concurs de valoració de mèrits, torn lliure.\nLa dedicació del personal contractat serà de 25 hores setmanals (66,66 %)\nEl personal contractat temporalment tindrà assignades les retribucions bàsiques i complementàries segons el grup de classificació i la dedicació.\nLa present convocatòria es publicarà al Butlletí Oficial de la Província de Tarragona i a la Seu electrònica i Portal de Transparència de l’Ajuntament. La resta de publicacions del procés selectiu es realitzarà a la Seu electrònica de l’Ajuntament en els termes establerts en aquestes Bases.\nLes funcions del lloc de treball seran les corresponents al Grup de classificació AP per al grup professional de peó multifuncions i concretament les següents:\nExecutar aquelles funcions elementals i rutinàries de la seva especialitat vinculades a la construcció, manteniment i conservació de dependències municipals, via pública i altres espais municipals d'acord amb les instruccions i la coordinació d'un superior i seguint els procediments establerts, per al correcte funcionament dels serveis.\nExecutar funcions elementals i rutinàries segons la seva especialitat dins del seu àmbit d'actuació:\nRealitzar treballs vinculats a la construcció, reparació i manteniment a la via pública i/o a les dependències municipals, etc.,\nReparar llambordes, fuites d'aigua, mobiliari en general, etc.,\nEfectuar treballs vinculats a la reparació i manteniment d'elements de fusta, metàl·lics, d'instal·lacions d'aigua, gas, elèctriques, sistemes d'il·luminació i altres requerits.\nDur a terme treballs de pintura de les instal·lacions municipals i de manteniment de la senyalització viària de les vies públiques.\nRealitzar els treballs vinculats a la creació i manteniment dels jardins, plantes, arbres i altres requerits i realitzar treballs com ara preparar sòls, sembrar, plantar flors, arbres i arbustos, conrear jardins o parcs, realitzar tractaments segons les normes que dicti l’ajuntament, etc.\nExecutar els treballs vinculats a la neteja de les vies i espais públics, instal·lacions esportives, piscina municipal i del mobiliari urbà.\nProveir-se del material necessari per a l'execució de les tasques del seu lloc de treball. Realitzar trasllats de materials.\nFer servir adequadament les eines, equips, vehicles i maquinària necessaris pel desenvolupament dels treballs encomanats i transportar, muntar i desmuntar els equips de treball. I tenir cura del seu estat d'ordenació, reparació, neteja i conservació.\nInformar de qualsevol incidència, anomalia o desperfecte al seu superior.\nCol·laborar en redactar els documents interns dels treballs diaris efectuats acreditant el temps destinat a la seva realització i el material utilitzat.\nCol·laborar en el muntatge i desmuntatge d'infraestructures necessàries: tarimes, trasllat de mobiliari, escenaris, etc. per al desenvolupament de qualsevol tipus d'esdeveniment o adequació d'espais.\nCol·locar adornaments de Nadal, llums,...\nVetllar per la seguretat i salut en el seu lloc de treball d'acord amb la normativa vigent en matèria de prevenció de riscos laborals. Utilitzar els equips de protecció adequats per a cada tasca.\nRealitzar la lectura dels comptadors d’aigua.\nRealitzar el control de la cloració de l’aigua seguint els protocols establerts.\nRealitzar la recollida de residus seguint els procediments establerts.\nRealització dels avisos municipals i altres pregons a través dels canals oficials.\nInformar periòdicament al superior jeràrquic sobre els resultats dels treballs efectuats, seguint els protocols establerts.\nRevisar i proposar millores en les pròpies tasques.\nCol·laborar, en situacions puntuals, en la realització de tasques dels superiors jeràrquics immediats dins del seu àmbit de gestió.\nEl lloc de treball requereix disponibilitat horària per atendre situacions derivades d’emergències, urgències, etc.,\nLes persones que participin en aquest procés selectiu, i el superin, formaran part de la borsa de treball. Es constituirà una llista de persones per ordre de la puntuació total obtinguda segons el resultat dels mèrits acreditats i valorats, la qual cosa determinarà l’ordre de prioritat en la crida de les persones candidates.\nEn la crida dels aspirants se seguirà l’ordre de la puntuació final obtinguda, de major a menor puntuació. En el cas que en procedir a l’ordenació de les persones candidates, d’acord amb la puntuació total obtinguda, es produïssin empats, es resoldran atenent successivament els criteris següents:\nMajor puntuació a l’apartat de treball realitzat en altres llocs similars al que es convoca i en segon lloc a l’apartat de formació relacionada amb el lloc de treball.\nDe persistir l’empat s’efectuarà un sorteig.\nBase 2a. Gestió de la borsa\n2.1. Constituïda la borsa, com a mitjans de crida a les persones candidates per a cobrir les contractacions de personal laboral temporal que sigui necessari, s’utilitzarà la comunicació telefònica i el correu electrònic. Es realitzaran dues trucades telefòniques en franges horàries diferents a intervals no inferiors a 1 hora, en el mateix dia o diferent, i es trametrà un correu electrònic. Tota comunicació entre l’Administració i les persones interessades que derivi de l’aplicació d’aquest procés s’efectuarà emprant l’adreça de correu electrònic i el telèfon facilitat a tal efecte, sent d’exclusiva responsabilitat de les persones candidates la seva inclusió a la sol·licitud de participació en aquest procés selectiu, així com, en el seu cas, la seva actualització (amb comunicació escrita adreçada a l’Ajuntament). Si no es pot contactar amb l’aspirant per cap dels mitjans esmentats en un termini màxim de 24 hores, aquest veurà decaigut el seu dret en aquella crida, i es contactarà amb el següent aspirant de la llista, si bé l’aspirant mantindrà la mateixa posició, sens perjudici que si és impossible contactar en tres propostes de contractació se l’exclourà de la borsa.\n2.2. Quan sorgeixi una necessitat de personal es contactarà la persona que tingui major puntuació de la borsa que estigui disponible, d’acord amb els criteris següents:\nEs consideraran disponibles per cobrir llocs les persones de la borsa que no prestin serveis en aquell mateix moment a l’Ajuntament, llevat de les excepcions establertes per al contracte de relleu. En aquest sentit, d’acord amb el que estableix l’article 12.7 del Reial decret legislatiu 2/2015, de 23 d’octubre, pel qual s’aprova el text refós de l’Estatut dels treballadors, els contractes de relleu s’oferiran a les persones que els correspongui per ordre de puntuació a la borsa que estiguin en situació d’atur o que tinguin concertat amb l’Ajuntament un contracte de durada determinada.\nQuan un treballador/a temporal finalitzi el seu contracte s’incorporarà de nou a la borsa en la mateixa posició que tenia sempre i quan la valoració de l’Ajuntament hagi estat favorable i supeditat, en tot cas, al compliment de la normativa corresponent de durada màxima de les relacions laborals/funcionarials temporals. A aquest efecte l’Ajuntament emetrà, si escau, un informe sobre la idoneïtat de la prestació dels serveis i el manteniment de la persona a la borsa un cop finalitzada la contractació corresponent. Els informes negatius que s’emetin sobre la prestació del servei dels treballadors/ores es trametran a la persona treballadora a fi i efecte d’al·legacions. Posteriorment l’Ajuntament resoldrà sobre l’exclusió o no de la persona a la borsa.\nEl rebuig de la 1a i 2a proposta de contractació per part dels candidats suposarà que la persona cridada passi al darrer lloc de la borsa de treball, llevat que estigui en situació de baixa mèdica o altra situació de suspensió establerta en aquestes Bases i degudament acreditada. En aquest sentit és causa de suspensió: la incapacitat temporal; el part, adopció o acolliment, tant preadoptiu com permanent o simple, paternitat i naixement de fills/es prematurs/es o que per qualsevol altra causa hagin de romandre hospitalitzats/des a continuació del part, sempre que concorrin els requisits que donen dret a gaudir del permís corresponent; defunció de familiars fins a segon grau de consanguinitat o afinitat, amb una limitació temporal de fins a quatre dies; compliment d’un deure inexcusable de caràcter públic, pel temps que sigui indispensable per donar compliment al deure; matrimoni propi, si la celebració ha tingut lloc dins dels vint dies hàbils anteriors a l’oferiment de la proposta de contractació o ha de tenir lloc dins dels vint dies hàbils següents. En el cas que la persona interessada al·legui alguna de les causes esmentades no es modificarà la seva posició dins de la borsa. La persona interessada ha de justificar documentalment el motiu de suspensió davant l’Ajuntament.\n2.3. Seran causes d’exclusió de la borsa de treball:\n- No superar el període de prova establert.\n- Estar sancionat/ada per resolució ferma en via administrativa d’un expedient disciplinari incoat per la comissió d’una falta greu o molt greu.\n- Rebutjar, encara que justificadament, tres ofertes de treball, llevat que sigui per causa de baixa mèdica o altre causa de suspensió establerta expressament en aquestes Bases. Tal i com s’ha indicat, el rebuig de la primera i segona oferta de treball comportarà que la persona se situï a l’última posició de la borsa.\n- Haver estat impossible la localització de la persona en tres propostes de treball amb el benentès que és d’exclusiva responsabilitat d’aquesta facilitar una adreça de correu electrònic i telèfon, i comunicar els canvis que s’hi produeixin.\n- Renunciar a un contracte de treball vigent o nomenament interí, ja iniciat.\nLa voluntat expressa del treballador/a de ser exclòs de la borsa.\nNo presentar la documentació per acreditar les condicions de capacitat i els requisits exigits a la Base 3a d’aquestes Bases.\n2.4. La borsa tindrà una vigència de dos anys des de la seva constitució.\n2.5. En l’exercici de les funcions atribuïdes a les places ofertes és d’aplicació la normativa sobre el règim d’incompatibilitats en el sector públic.\nBase 3a. Requisits dels aspirants\nPer ser admès i prendre part en la convocatòria, les persones aspirants han de reunir, a la data d’acabament del termini de presentació de sol·licituds, els següents requisits:\nTenir la nacionalitat espanyola, d’acord amb les lleis vigents, o tenir la nacionalitat de qualsevol dels estats membres de la Unió Europea o d'aquells estats als quals, en virtut de tractats internacionals celebrats per la Unió Europea i ratificats per Espanya, sigui d’aplicació la lliure circulació de treballadors, de conformitat amb el Real decret legislatiu 5/2015, pel qual s’aprova el Text refós de la Llei de l’Estatut bàsic de l’empleat públic, i amb el que estableixen la Llei 4/2000 d’11 de gener, sobre drets i llibertats dels estrangers a Espanya, i la Llei 14/2003, de 20 de novembre, sobre els drets i llibertats de les persones estrangeres a Espanya i la seva integració social, i disposicions concordants. Les persones aspirants que siguin estrangeres han d’acreditar la seva nacionalitat.\nLes previsions del paràgraf anterior seran d’aplicació, qualsevol que sigui la seva nacionalitat, al cònjuge de les persones espanyoles i nacionals d’altres estats membres de la Unió Europea, sempre que no estiguin separades de dret i als seus descendents i als del seu cònjuge sempre que no estiguin separades de dret, siguin menors de vint-i-un anys o majors d’aquesta edat dependents.\nEls/Les aspirants estrangers/res han d’acreditar un coneixement de nivell intermedi o superior o nivell B2 o C2 del castellà. En cas que les persones aspirants no puguin acreditar documentalment la possessió d’un coneixement adequat del castellà, el procés de selecció ha de contenir una prova o l’exercici de coneixements orals i escrits de llengua castellana que han de superar. La prova, si escau, s’ha de qualificar d’APTE o NO APTE, sent necessari obtenir la valoració d’apte per passar a realitzar les proves restants de la fase d’oposició o per passar a la fase de concurs.\nRestaran exempts/tes de la realització d’aquesta prova les persones aspirants que aportin amb la presentació de sol·licitud fotocòpia compulsada d’algun dels següents documents:\n- Certificat conforme s’ha cursat la primària, secundària i/o batxillerat a l’Estat espanyol.\n- Diploma de nivell superior d’espanyol que estableix el Reial decret 1137/2002, de 31 d’octubre, o equivalent, o certificació acadèmica que acrediti haver superat totes les proves adreçades a la seva obtenció.\n- Certificat d’aptitud en espanyol per a estrangers expedit per les escoles oficials d’idiomes.\nPosseir la capacitat funcional per a realitzar les tasques.\nHaver complert setze anys i no excedir de l’edat de jubilació forçosa fixada per la llei.\nPosseir el títol de Graduat Escolar o Graduat en ESO, i estar en condicions de tenir l’acreditació corresponent en la data que acaba el termini de presentació de sol·licituds per prendre part en les proves selectives.\nEn cas de titulacions obtingudes a l’estranger, han d’estar acompanyades de l’ordre ministerial de reconeixement del títol expedit, de conformitat amb la normativa reguladora de la homologació i consolidació dels títols i estudis estrangers. L’equivalència de les titulacions haurà de ser acreditada per l’aspirant.\nNo patir cap malaltia ni disminució que impedeixi el desenvolupament de les corresponents funcions.\nNo haver estat separat/da mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni estar inhabilitat/da absolutament o especialment per a l’ocupació de càrrecs públics per resolució judicial o per a exercir funcions similars a les que es desenvolupaven. En el cas de ser nacional d’un altre estat, no trobar-se inhabilitat/da o en situació equivalent ni haver estat sotmès/a a sanció disciplinària o equivalent que impedeixi, en el seu estat, en els mateixos termes l’accés a l’ocupació pública.\nPosseir el certificat de nivell bàsic de català (certificat A2) de la Direcció General de Política Lingüística o alguna de les titulacions equivalents d’acord amb el Decret 152/2001, de 29 de maig, sobre avaluació i certificació de coneixements de català, (modificat pel Decret 3/2014, de 7 de gener), i l’Ordre VCP/491/2009, de 12 de novembre, per la qual es refonen i s’actualitzen els títols, diplomes i certificats equivalents als certificats de coneixements de català de la Direcció General de Política Lingüística. Així mateix, és d’aplicació el Decret 161/2002, d’11 de juny, sobre l’acreditació del coneixement del català i l’aranès en els processos de selecció de personal i de provisió de llocs de treball de les administracions públiques de Catalunya.\nEn cas que les persones aspirants no puguin acreditar documentalment la possessió del nivell de català exigit, el procés de selecció ha de contenir una prova o l’exercici de coneixements de llengua catalana del mateix nivell al requerit a la convocatòria, que han de superar aquests aspirants.\nles persones aspirants que hagin participat i obtingut plaça en processos anteriors de selecció de personal per accedir a l’Ajuntament de la Vilella Alta, en què hi hagués establerta una prova de català del mateix nivell o superior a l’exigit a la convocatòria,\nh) Posseir el permís de conduir vehicles de classe "B" o superior\nBase 4a. Presentació de sol·licituds\nCal presentar una instància, segons model normalitzat de sol·licitud d’admissió juntament amb el currículum vitae i documentació acreditativa dels requisits i dels mèrits al·legats per les persones aspirants mitjançant fotocòpia simple, llevat del català i/o castellà que caldrà presentar original o fotocòpia compulsada, al Registre General de l’Ajuntament, en horari d’atenció al públic, de dilluns a divendres, de 9 a 14 hores, o en qualsevol dels llocs a què fa referència l’art. 16 de la Llei 39/2015, d’1 d’octubre, del procediment administratiu comú de les administracions públiques en relació amb la disposició derogatòria i la disp. transitòria 4a d’aquesta llei.\nEls aspirants han de manifestar en la sol·licitud que compleixen tots i cadascun dels requisits exigits en aquestes Bases, referits sempre a la data d’expiració del termini assenyalat per a la presentació de les sol·licituds, sens perjudici de la seva posterior acreditació en finalitzar el procés selectiu.\nLa documentació a presentar és:\nFotocòpia simple del DNI o NIE\nOriginal o fotocòpia compulsada del nivell català requerit i, en el seu cas, del castellà\nFotocòpia simple de la titulació requerida, si és el cas\nFotocòpia simple de la documentació acreditativa dels requisits i dels mèrits al·legats\nL’esmentada documentació ha de presentar-se dins el termini de presentació d’instàncies llevat de l’acreditació del nivell de llengua catalana i/o castellana si escau que pot presentar-se fins el moment de la realització de la prova de castellà/català si s’escau.\nEls mèrits obtinguts a l’estranger s’han d’acreditar mitjançant certificats degudament traduïts a qualsevol de les dues llengües oficials de Catalunya.\nBase 4a. Termini de presentació de sol·licituds: Set dies hàbils (7) comptats a partir de l’endemà de la publicació en el BOP.\nBase 5a. Admissió dels aspirants\nExpirat el termini de presentació d’instàncies, l’Ajuntament dictarà resolució en el termini d’un mes, declarant aprovada la llista provisional d’aspirants admesos i exclosos i assenyalant un termini de deu dies hàbils per a la seva esmena.\nTranscorregut aquest termini, s’aprovarà la llista definitiva d’aspirants admesos i exclosos, que es publicarà a la seu electrònica de l’Ajuntament, anunciant-se el dia, hora i lloc que hauran de realitzar-se les proves. Aquesta publicació substitueix la notificació individual als interessats, d’acord amb l’art. 45 de la Llei 39/2015, d’1 d’octubre, del procediment administratiu comú de les administracions públiques.\nSi no s’hi presenten reclamacions o es desestimen per silenci, les llistes d’aspirants admesos i exclosos es consideraran elevades a definitives sense necessitat de nova resolució i posterior publicació. Si se’n produeixen, l’alcalde ha de resoldre estimar-les o desestimar-les definitivament, en el termini dels trenta dies següents a la finalització del termini per a la seva presentació, i ha de notificar les resolucions, individualment, als aspirants. Tot seguit, s’ha d’esmenar la llista d’admesos i exclosos i s’ha de publicar només l’esmena a la seu electrònica de l’Ajuntament. Si manca la resolució expressa, les al·legacions s’han d’entendre desestimades.\nPer a més informació podeu trucar a l’Ajuntament, al telèfon 977 839 375, els diluuns, dimecres i divendres en horari d’atenció al públic (de 10,00 a 14,00 hores)\nBase 7a. Comissió de valoració\nLa Comissió de valoració serà col·legiada i la seva composició s’haurà d’ajustar als principis d’imparcialitat i professionalitat dels seus membres, i es tendirà, així mateix, a la paritat entre home i dona.\nEl personal d’elecció o de designació política, els funcionaris interins i el personal eventual no podran formar part de la Comissió de valoració.\nEl pertànyer a la Comissió de valoració serà sempre a títol individual, i no es podrà ostentar aquesta pertinença en representació o per compte d’altri.\nLa Comissió de valoració que s’ha de constituir per valorar el procés selectiu ha de tenir la següent composició:\nPRESIDÈNCIA: designat per l'Ajuntament de la Vilella Alta (titular i suplent)\nVOCALS: 2 vocals designats per l’Ajuntament (titulars i suplents)\nSECRETARI/ÀRIA, el de l'ajuntament el qual és de fedatari. Tindrà veu i sense vot (titular i suplent).\nLa designació nominal dels membres de la Comissió de valoració, que ha d’incloure la dels respectius suplents, correspon a la presidència de la corporació i s’ha de fer en la resolució per la qual s’aprova la llista d’admesos i exclosos.\nLa Comissió de valoració pot disposar la incorporació d’assessorament especialitzat per a totes o alguna de les proves. Les persones assessores no tenen vot.\nLa composició de la Comissió de valoració s’ha d’ajustar al principi d’especialitat i tots dels seus membres vocals han de tenir una titulació igual o superior a l’exigida per a l’accés a les places de la convocatòria.\nLa Comissió de valoració no pot constituir-se ni actuar sense l’assistència com a mínim de la meitat dels seus membres, bé siguin titulars, bé suplents, i sempre és necessària la presència de la presidència i de la secretaria. Les decisions s’han d’adoptar per majoria de vots dels membres presents i, en cas d’empat, ha de resoldre el vot de qui actuï com a president/a. Tots els membres actuen amb veu i vot, tret del secretari/a, l’actuació del qual/de la qual és de fedatari/a. No obstant això, tindrà veu i vot quan alhora sigui membre de la Comissió de valoració computant-se com un únic vot.\nLa participació en la Comissió de valoració pot donar lloc a la indemnització reglamentària, en concepte d’assistència, d’acord amb el que estableix el Reial decret 462/2002, de 24 de maig, sobre indemnitzacions per raó del servei.\nEls membres de la Comissió de valoració es poden abstenir i les persones aspirants poden recusar-los si concorre algun dels motius de l’article 23 de la Llei 40/2015, d’1 d’octubre de règim jurídic del sector públic, en el termini de 10 dies comptats a partir de l’endemà de la publicació a la seu electrònica de l’Ajuntament per la qual es nomenen els membres de la Comissió de valoració.\nDe la sessió que faci la Comissió de valoració s’ha d’estendre l’acta corresponent, signada pel secretari, que n’ha de donar fe, amb el vistiplau de la presidència, i per tots els membres.\nEn tot cas, el funcionament de la Comissió de valoració s’ha d’adequar a les normes pròpies dels òrgans col·legiats contingudes a la Llei 40/2015, d’1 d’octubre, de règim jurídic del sector públic.\nBase 8a. Desenvolupament del procés selectiu\nEl sistema de selecció serà per concurs de valoració de mèrits, amb la fase prèvia de coneixements de llengua catalana i castellana per aquells aspirants que no ho hagin acreditat prèviament segons l’establert en aquestes Bases:\na) Fase de coneixement de llengües (en cas de ser necessari):\n1) Llengua catalana\nLa durada màxima d’aquesta prova serà determinada per la Comissió de valoració. El resultat de l’exercici serà d’APTE o de NO APTE, i caldrà obtenir la qualificació d’APTE/A per a participar en el procés selectiu.\nQueden exempts de la realització d’aquesta prova els aspirants que acreditin documentalment estar en possessió del certificat A2, de coneixements de nivell bàsic. de català, segons l’establert en aquestes bases i es consideraran com a aptes.\n2) Llengua castellana\nConsisteix en una prova de coneixements de llengua castellana, de caràcter eliminatori, en què els/les aspirants hauran de realitzar un exercici que consistirà en una redacció de 200 paraules, com a mínim, i a mantenir una conversa amb els membres de la Comissió de valoració.\nb) Fase de concurs:\nEs valoraran els mèrits aportats pels aspirants justificats mitjançant currículum vitae i documentació acreditativa dels mateixos, d’acord amb el següent barem:\n(Exemples de diferents valoracions)\n- Entrevista. (obligatòria i no eliminatòria) (màxim 2,00 punts): La Comissió de valoració efectuarà una entrevista per valorar l’adequació del perfil professional (amb revisió en el seu cas del currículum vitae) de la persona aspirant en relació amb les característiques, competències professionals (integritat, relacions interpersonals, treball en equip, millora contínua, aconseguir resultats) i funcions de la plaça. En el cas que la persona aspirant no es presenti, la puntuació de l’entrevista serà de 0 punts.\n- Experiència laboral (màx 2,5. punts):\nL’antiguitat en serveis prestats es valora a raó de 0,10 punts per any complet de serveis, o fracció mensual que proporcionalment li correspongui. Es computen els serveis efectius prestats en administracions públiques tenint en compte que el temps de serveis prestats simultàniament només s’ha de computar una vegada. Documents justificatius: certificat expedit per l’administració pública on s’hagin prestat els serveis.\nAltres treballs realitzats en empreses privades, en llocs similars al convocat. A raó de 0,10 punts per any complet o fracció mensual que proporcionalment li correspongui. Documents justificatius: informe de la vida laboral del sol·licitant estès per la Tresoreria General de la Seguretat Social, i a més a més la presentació de contractes de treball, fulls de nòmina, certificats o qualsevol altre mitjà que acrediti la naturalesa dels serveis prestats.\n- Formació (màxim 2,5 punts) relacionada amb les funcions del lloc: Es valora l’assistència als cursos, jornades i seminaris de formació, d’especialització o de perfeccionament (coneixement de les característiques dels materials existents al mercat, per a la seva correcta selecció i aplicació dins del seu àmbit; coneixements de la utilització de les eines, maquinària i tècniques d’execució de construcció i/o reparació d’infrastructures, coneixements en manteniment bàsic i reparació general bàsica d’edificis i instal·lacions, fusteria, pintura, electricitat i similars, prevenció de riscos laborals, etc.,), en funció de la seva homologació o nivell acadèmic i de la relació amb les funcions pròpies del lloc de treball que es convoca, o amb habilitats que aquests llocs requereixen. Els interessats han d’aportar, a més de la corresponent certificació, documentació que acrediti els següents extrems: nombre d’hores, assistència o, en el seu cas, aprofitament.\nJornades fins a 9 hores - 0,05 punts\nJornades de 10 a 19 hores - 0,15 punts\nJornades de 20 a 39 hores - 0,25 punts\nJornades de 40 o més - 0,35 punts\nNomés es tenen en compte les activitats formatives dels últims 10 anys.\n- Per disposar del Títol de graduat Educació Secundària Obligatòria, Graduat Escolar o Títol de Formació Professional de primer grau 1,00 punts. El total màxim d’aquest apartat és d’1,00 punt.\n- Per disposar del carnet de manipuladors d’aliments 0,50 punts.\n- Per disposar del carnet d'aplicador/a i manipulador/a de productes fitosanitaris 0,50 punts\n- Coneixements de llengua catalana (màxim 1,00 punt): Es valoren els certificats de llengua catalana de la Direcció General de política lingüística o alguna de les titulacions equivalents d’acord amb el Decret 152/2001, de 29 de maig, sobre avaluació i certificació de coneixements de català i l’Ordre VCP/491/2009, de 12 de novembre, per la qual es refonen i actualitzen els títols, diplomes i certificats equivalents als certificats de coneixements de català de la Secretaria de Política Lingüística (modificada parcialment per l'Ordre VCP/233/2010, de 12 d'abril), segons la distribució següent:\n- Certificat de nivell elemental (B1) de llengua catalana (orals i escrits) 0,50 punts\n- Certificat de nivell intermedi (B2) de llengua catalana (orals i escrits) 0,75 punts\n- Certificat de nivell superior (C1) de llengua catalana (orals i escrits) 1,00 punts\nBase 9a. Llista per puntuació total obtinguda i presentació de documents\nUn cop finalitzada la valoració del concurs de mèrits s’ha de fer pública la puntuació, per ordre de puntuació total obtinguda. La Comissió de valoració proposarà al president de la Corporació la constitució de la borsa de treball amb els aspirants que hagin superat aquest procés selectiu. Per Decret de l’Alcaldia es constituirà la Borsa de Treball que es regirà per l’establert en aquestes Bases i que contindrà una llista de persones per ordre de la puntuació total obtinguda segons el resultat de les proves i els mèrits acreditats i valorats, la qual cosa determinarà l’ordre de prioritat en la crida de les persones candidates per oferir-los les propostes de contractació.\nEn cas que cap dels aspirants superi el procés selectiu la Comissió de valoració ha de declarar deserta la convocatòria i per tant la borsa de treball no es constituirà.\nLa puntuació final de les proves selectives i la llista d’aprovats s’ha de publicar a la seu electrònica de l’Ajuntament.\nEls aspirants proposats presentaran els documents originals o fotocopies compulsades acreditatius de compliment de les condicions de capacitat i dels requisits exigits a la convocatòria, així com dels mèrits al·legats, en el termini de 1 dies hàbils, comptats a partir del moment en que l’Ajuntament realitzi la crida per treballar.\nEls aspirants que dintre del termini indicat no presentin la documentació, seran exclosos de la Borsa de treball, sens perjudici de la responsabilitat en què hagin pogut incórrer en el cas de falsedat en la seva instància. Això, tret de casos de força major, els quals han de ser degudament comprovats i considerats per l’alcalde.\nEls qui tinguin la condició de personal d’aquest Ajuntament resten exempts de justificar les condicions i els requisits ja acreditats i que no requereixen actualització; i únicament han d’acreditar les circumstàncies de les quals no hi hagi constància.\nBase 10a. Incidències\nEl president de la corporació, a petició pròpia o a proposta del president de la Comissió de valoració, pot demanar, als efectes procedents, l’acreditació dels requisits i mèrits quan cregui que hi ha inexactituds o falsedats en les quals hagin pogut incórrer els aspirants.\nMentre estigui constituïda, la Comissió de valoració està facultada per resoldre els dubtes que sorgeixin en l'aplicació d'aquestes bases i podrà adoptar els acords que corresponguin en tots els supòsits no previstos en elles, per tal de facilitar el desenvolupament normal del procés selectiu, els quals podran ser objecte de recurs d'alçada davant de l'Alcalde, en el termini màxim d'un mes a comptar des de l'endemà a la data de la seva publicació. Abans de la constitució de la Comissió de valoració i després que aquesta hagi efectuat la seva proposta aquesta facultat correspondrà a l'Alcaldia.\nBase 11a. Contractació del personal\nEl president de la corporació procedirà a la formalització per escrit dels contractes corresponents amb els aspirants proposats, seguint l’ordre establert a la Borsa de treball constituïda.\nLa contractació s'haurà de publicar a la Seu electrònica i al Portal de Transparència de l’Ajuntament i se n'haurà de donar coneixement al ple en la primera sessió que tingui.\nBase 12a. Període de prova\nLes persones contractades hauran de superar un període de prova d’un mes. Aquest període no s'aplicarà si el candidat seleccionat ja hagués realitzat les mateixes funcions amb anterioritat a l’Ajuntament, sota qualsevol modalitat de contractació, amb una durada mínima d’un mes.\nEn finalitzar el període de prova, l’Ajuntament farà un informe d’avaluació de l’aspirant sobre l’aplicació dels seus coneixements i les seves capacitats a les activitats realitzades, la qualitat i l’eficàcia en el desenvolupament de les diferents tasques i l’adaptació a l’entorn de treball.\nEn el cas que la persona aspirant no superi satisfactòriament el període de prova, perquè no assumeixi el nivell suficient d’integració i eficiència en el lloc de treball serà declarat no apte/a, per resolució motivada de l’òrgan competent, perdrà, en conseqüència, tots els drets a la seva contractació i es donarà per finalitzat el seu contracte. En aquest cas, l’òrgan competent formularà proposta de contractació a favor de la persona aspirant que tingui la puntuació següent més alta, la qual haurà de superar el corresponent període de prova.\nPrimera. En tot allò no previst en aquestes bases s’ha d’aplicar la normativa següent:\nLlei 7/1985, de 2 d’abril, de bases de règim local\nReial decret legislatiu 5/2015, de 30 d’octubre pel qual s’aprova el text refós de la Llei de l’Estatut Bàsic de l’Empleat Públic\nReial decret legislatiu 2/2015, de 23 d’octubre, que aprova el Text refós de la Llei de l’Estatut dels treballadors\nLlei 30/1984, de 2 d’agost, de mesures per a la reforma de la funció pública\nDecret legislatiu 1/1997, de 31 d’octubre, pel qual s’aprova la refosa en un Text únic dels preceptes de determinats textos legals vigents a Catalunya en matèria de funció pública.\nSegona. Règim de recursos\nContra les resolucions de l’Alcaldia, es pot interposar recurs potestatiu de reposició, dins del termini d'un mes, comptat a partir del dia següent al de la seva publicació o directament recurs contenciós administratiu davant del Jutjat Contenciós Administratiu de Tarragona, dins del termini de dos mesos comptats a partir del dia següent al de la publicació d'aquest acte, de conformitat amb els articles 123 i 124 de la Llei 39/2015, d’1 d’octubre i els articles 8, 14, 25 i 46 de la Llei 29/1998, de 13 de juliol, reguladora de la jurisdicció contenciosa administrativa.\nContra els actes i resolucions de les Comissions de valoració, en tant que es tracta d’òrgans col·legiats dependents de la Presidència de la corporació els actes dels quals no exhaureixen la via administrativa, es pot interposar recurs d’alçada davant l'alcalde en el termini i amb els efectes que estableixen els articles 121 i 122 de la Llei 39/2015, d’1 d’octubre.\nSi es vol impugnar l’acord d’aprovació d’aquestes bases, que posa fi a la via administrativa, procedeix interposar recurs contenciós administratiu davant el Jutjat Contenciós Administratiu de Tarragona, en el termini de dos mesos a comptar des del dia següent de la seva publicació. Alternativament, i de forma potestativa, es pot interposar recurs de reposició davant el mateix òrgan que l’ha dictat en el termini d’un mes a comptar des del dia següent de la seva publicació.


Per 11è any consecutiu, la Coordi crida a l'objecció fiscal en la declaració de la renda - Coordinadora d'ONGD i altres Moviments Solidaris de Lleida\nInici / Actualitat / Mogudes per la pau / Per 11è any consecutiu, la Coordi crida a l’objecció fiscal en la declaració de la renda\nPer 11è any consecutiu, la Coordi crida a l’objecció fiscal en la declaració de la renda\nLa Coordinadora d'ONGD i aMS de Lleida reivindica també l'objecció fiscal com un exercici de coherència amb el sector i amb els valors de defensa dels drets humans, la pau i la justícia social.\nEl passat 7 d’abril va començar la campanya de la renda i la Coordinadora d’ONGD i aMS de Lleida, un any més, promou l’objecció fiscal a la despesa militar com una forma de denúncia de l’escandalosa despesa militar de l’Estat espanyol i de demanda d’uns pressupostos més participatius i democràtics. La Coordi reivindica també l’objecció fiscal com un exercici de coherència amb el sector i amb els valors de defensa dels drets humans, la pau i la justícia social.\nEl 6 d’abril, un dia abans de l’inici de la campanya, ens deixava l’Arcadi Oliveres, un referent de l’antimilitarisme, de l’objecció de consciència al servei militar, de l’objecció fiscal, i un acèrrim defensor dels drets humans, la justícia social i la cultura de la pau, entre moltes altres coses, com ens han recordat l’allau d’articles i d’homenatges a la seva figura al llarg d’aquests dies.\nDes de la Coordi també creiem, com l’Arcadi, que “l’economia ha d’estar al servei de les persones” i per tant, també els Pressupostos Generals de l’Estat, que, tanmateix, no fan més que augmentar la partida de defensa i la despesa militar, any rere any, malgrat ens trobem encara al bell mig d’una pandèmia.\nCom un agraïment i un homenatge pòstum a l’inestimable tasca i ensenyances de l’Arcadi Oliveres, doncs, continuem reclamant a través de l’Objecció Fiscal en la declaració de la renda més inversió pública en seguretat humana, en sanitat, en educació, en habitatge… i menys inversió en armament i militarisme, que s’ha més que demostrat que no té cap efectivitat a l’hora de contenir un virus.\nPer aquesta raó, des de la Coordi ens sumem de nou també al GDAMS, els Dies Globals d’Acció Contra la Despesa Militar, una campanya internacional que busca visibilitzar la lacra de la despesa militar al món i les seves greus conseqüències per al mediambient i per als Drets Humans.\nEls motius per a fer Objecció fiscal a la despesa militar són innumerables, i encara més en context de pandèmia i d’emergència climàtica. L’Objecció fiscal és una forma de desobediència no violenta i representa una forma simbòlica de protesta contra l’ús de fons públics per finançar exèrcits, guerres i repressió. El militarisme, a més a més, és una de les principals causes de l’escalfament global, és a dir, que representa una amenaça per la vida en totes les dimensions. La fabricació i venda d’armament en si són contraris al dret humà més fonamental: el dret a la vida.\nL’any 2019, la despesa militar espanyola va superar els 30.000 milions d’euros i el pressupost militar va continuar augmentant, fins arribar a triplicar la despesa sanitària en plena pandèmia de la COVID-19. La investigació militar rep més fons que la sanitària o la mediambiental, i la despesa militar se situa en 59 milions d’euros diaris el 2021, segons un informe del Centre Delàs.\nAnimem doncs a informar-vos i a realitzar l’Objecció Fiscal a la despesa militar. Si vols fer Objecció Fiscal, no acceptis l’esborrany de la declaració de la renda, aviat publicarem una guia per a realitzar la declaració de la renda amb Objecció Fiscal a la despesa militar.\nPrev#Rebobina: Mai és tan fosc\nL’impacte climàtic de la carrera armamentística europeaNext


El Senat autoritza aplicar el 155 a Catalunya - El triangle\nEl Senat autoritza aplicar el 155 a Catalunya\nEl Consell de Ministres pot aprovar en les pròximes hores la seva aplicació\nEl Ple del Senat ha donat llum verda al govern central perquè apliqui l’article 155 de la Constitució a Catalunya. Una de les mesures d’aquesta aplicació és la del cessament immediat del president de la Generalitat i els seus consellers. El Consell de Ministres pot aprovar en les pròximes hores l’aplicació de l’article 155 per intervenir l’autonomia catalana.\nAquesta tarda, el ple del Senat ha autoritzat l’aplicació del 155 amb els vots del PP, PSOE, C’s, UPN i Fórum Asturias, que representen el 80 per cent dels senadors. En contra hi han votat Podemos, ERC, el PDECat, PNB i Bildu.\nLa Cambra alta ha donat suport a totes les mesures proposades per l’executiu de Mariano Rajoy tret de les que contemplaven sotmetre a control del Govern central a TV3 i la resta de mitjans públics catalans tal com havia demanat el PSOE que no es fes.\nL’expresident de la Generalitat i senador socialista, José Montilla, ha marxat de l’hemicicle del Senat abans de la votació i l’ha seguit des del Saló de Passos Perduts de la Cambra alta. El també senador socialista i expresident de Balears, Francesc Antich, també ha marxat del ple abans de la votació.\nEl president del govern central, Mariano Rajoy, ha dit des de la tribuna d’oradors del Senat que “ha arribat el moment que s’imposi la llei, no contra Catalunya, sinó per impedir que s’abusi de Catalunya”, i ha afegit que “Espanya té dret a defensar-se”.\nPrevEL TRIANGLE entrevista Maria Comín\nEl somni humit d’Albiol


Càlcul i anàlisi dels indicadors de fluxos materiales per a Catalunya | ENT\nCàlcul i anàlisi dels indicadors de fluxos materiales per a Catalunya\nEl Compte de fluxos de materials (CFM) mostra els inputs físics de materials que entren en el sistema econòmic i els outputs generats en unitats físiques. Aquest Compte permet obtenir un conjunt d’indicadors agregats de l’ús de recursos naturals, dels quals es poden derivar indicadors sobre la productivitat dels recursos. El CFM s’ha establert a la Unió Europea com una eina bàsica per a la presa de decisions en polítiques públiques relatives a l’ús eficient dels recursos naturals, la prevenció i gestió de residus i la lluita contra el canvi climàtic.\nL’estudi de comptabilitat de Fluxos de Materials (CFM) per a Catalunya perseguia tres objectius:\nRealitzar un exhaustiu repàs comparatiu i avaluació de les fonts estadístiques disponibles a escala nacional i regional per al càlcul dels indicadors de la CFM de Catalunya per 1996-2013.\nConstruir les sèries per als indicadors principals de CFM a CAT en el període 1996-2013, incloent l’extracció domèstica, input material directe, consum directe de materials, balanços físics del comerç regional (amb la resta de CCAA d’Espanya) i internacional, output domèstic processat (residus, emissions), productivitat material i una estimació de les acumulacions de l’estoc. Aquestes sèries serien construïdes de manera anàloga a l’INE per ES i Eurostat per als estats membres, de manera que podrien ser integrades en el servei estadístic regional i utilitzades dins el context dels indicadors d’avaluació de la sostenibilitat i l’economia circular.\nL’anàlisi podria identificar els sectors i polítiques clau per a l’ús eficient dels recursos naturals i la prevenció i gestió de residus.\nAccedeix a totes les dades


Manifest del Correllengua 2013 - Viquitexts\nManifest redactat pel filòsof i polític Josep Maria Terricabras\ni publicat al web del Correllengua.\nHi ha moltes coses que sabem segur: sabem, per exemple, que s'aprèn a parlar en el si d'una comunitat que és la que ens dóna la vida, la llengua, la cultura i la identitat. I sabem també que la llengua no és només un mitjà de comunicació sinó que és el medi en què els humans creixem i les cultures es construeixen.\nPer això la llengua és un bé tan preuat, tan irrenunciable, tan definitiu. Gràcies a la llengua esdevenim humans capaços de parlar i pensar, capaços de somiar i d'imaginar, de tenir sentiments i consciència, d'entrar en diàleg amb altres i de comprometre'ns amb ells i a favor seu.\nEls catalans –antics o nous, arribats de ben a prop o de ben lluny– podem discutir i discrepar, però si ho podem fer és perquè compartim una llengua que ens ajuda a entendre'ns i, fins i tot, a entendre que de vegades no ens entenem. Com que és la llengua la que ens permet fer això, no podem discutir sobre la llengua. La llengua és indiscutible, és bàsica. Sense ella, no seríem capaços d'acceptar-nos tal com som.\nI per això rebutgem amb decisió qualsevol atac contra la llengua, que acostuma a ser un atac o bé ignorant o bé malintencionat. Perquè, ¿quin mal ens ha fet aprendre la nostra llengua? ¿Quin mal li pot fer a ningú aprendre-la? Cap, ben al contrari. A cada país passa el mateix, i a Catalunya també: quan algú rebutja o ataca la pròpia llengua vol dir que no s'accepta a si mateix, que no es troba a gust en el seu país, amb les persones amb què, teòricament, conviu. Recuperar l'amor i l'interès per la llengua és recuperar l'autoestima. I és ben clar que, quan ens respectem a nosaltres mateixos, també és més fàcil que ens respectin els altres.\nLa llengua només pot ser element d'unió, de creació, de dinamisme, d'afecte, d'autoestima. Que en aquest Correllengua 2013, la força i la vitalitat de la llengua catalana corrin per carrers i places de tots els Països Catalans. No podem cedir cap racó, ni un pam de terra ha de quedar abandonat: la llengua que ho omple tot, ho fa per omplir-nos a nosaltres, per fer-nos més cultes, més civilitzats, més lliures. Amb gent de molt diversa procedència, passem les hores en amable conversa. Que ningú no se senti sol. Parlem d'un en un i, si cal, tots alhora. Per defensar la llibertat urgent de la llengua i del país, sovint maltractats per intents indignes d'opressió, de reducció, de supressió. “No exagereu?”, preguntarà algú. “Doncs no, gens no exagero, només cal que mireu al voltant vostre.”\nManifest publicat per la CAL\nL'obra es troba sota els termes de la Llicència de Creative Commons.\nConcretament, és sota els termes de Creative Commons Reconeixement-CompartirIgual 2.0, també coneguda com "cc-per-ci".\nObtingut de «https://ca.wikisource.org/w/index.php?title=Manifest_del_Correllengua_2013&oldid=131604»\nLa pàgina va ser modificada per darrera vegada el 4 des 2019 a les 00:31.


Suscripción en el servicio La Paeria Noticias » Ayuntamiento de Lleida » Paeria.es - Ayuntamiento de Lleida\nLleida, 23 de junio de 2018\nPreinscripción a los servicios educativos municipales\nOculta Nits d'estiu\nOculta Presupuestos participativos\nAhora puedes escoger la Lleida que quieres, del 1 al 21 de junio\nOculta Preinscripción a los servicios educativos municipales\nInicio Ayuntamiento de Lleida Suscripción en el servicio La Paeria Noticias Formulario de Suscripción\nSuscripción en el servicio La Paeria Noticias\nSuscripción a La Paeria Noticias\nSi también se recibe información por otros medios\nAntes hay que dar la dirección de correo electrónico en el apartado Suscripción a La Paeria Noticias.\nTransmetre informació municipal del servei d’Informàtica de l’Ajuntament de Lleida.\nTermini de conservació de les dades: Mentre es mantingui el servei “Butlletí per correu electrònic del servei d’Informàtica de l’Ajuntament de Lleida” i mentre no s’indiqui la revocació a rebre més butlletins.\nEn cas que inclogueu dades de tercers, haureu d’informar-los del que s’indica en aquesta plana amb caràcter previ a la seva inclusió.\nTransferències internacionals: Actualment no n’hi ha. Es preveu canviar de plataforma d’enviament de butlletins però, en el cas que es contracti una plataforma d’enviament de butlletins dels Estats Units, es farà sota l’acord EU-US Privacy Shield.\nPodeu accedir a les vostres dades, rectificar-les, suprimir-les, oposar-vos al tractament i sol·licitar-ne la limitació, enviant la vostra sol·licitud al Registre General de l’Ajuntament de Lleida, Oficina Municipal d’Atenció Ciutadana, Rambla Ferran 32, baixos, 25007 Lleida.\nPodeu revocar el consentiment en qualsevol moment, des de les notícies rebudes o des de la plana d’administració de preferències de subscripció. Per entrar a l’esmentada plana d’administració de preferències necessitareu la contrasenya que vau obtenir quan us vau donar d’alta al servei.\nNo obstant, si us adreceu prèviament al delegat de protecció de dades aquest us ajudarà a resoldre el cas.


La tardor més tímida dels últims anys\nL'estiu sembla definitivament enterrat però ni el fred ni la pluja acaben d'arribar\nMARC CANDELA Barcelona Actualitzada el 15/10/2011 19:47\nAvui hem tingut un tastet de tardor. Ben pocs termòmetres han passat dels 22 o 23 graus, els núvols han fet la guitza a estones a força comarques i al matí els ruixats de l'extrem sud del país han acumulat 14 litres a Amposta, 13 a Alcanar o 10 a Ulldecona.\nDemà diumenge, però, les clarianes guanyaran protagonisme i el paraigua ja no s'haurà d'obrir enlloc -a tot estirar s'escaparà algun xàfec curt a la Safor o a la Marina Alta. L'ambient, en canvi, sí que es mantindrà tardorenc: el fred serà una mica més evident que avui a primera hora i al migdia pocs termòmetres arribaran als 24 o 25 graus.\nDe fet, amb els últims mapes sobre la taula, pràcticament podem assegurar que l'estiu està mort i que almenys durant aquest mes d'octubre no es repetirà cap gran calorada. Sí que es cert que entre dimarts i dimecres el mercuri repuntarà un parell de graus però tot apunta que el proper cap de setmana serà tant o més fresc que aquest.\nAl mateix temps, però, la tardor no es vol acabar de consolidar. No tenim tampoc cap fredorada a la vista i a moltes comarques la setmana vinent la passaran amb jaqueta només a primera i última hora del dia.\nI tot i que els propers dies seran una mica més variables, amb força núvols i fins i tot alguns ruixats prop de la costa, el sol es continuarà imposant a l'interior i a muntanya i no s'intueixen pluges més o menys generalitzades abans de vuit o nou dies.